Oulun kaupunkipyörät ovat samanlaisia kuin Turussa, mutta väriltään pinkkejä. Pyöriä tulee 600 ja ne sijoitetaan 60 pyöräasemalle.

Ouluun saadaan tulevana kesänä uutta väriä, kun 600 pinkkiä kaupunkipyörää otetaan käyttöön. Enää pitäisi keksiä niille nimi. Muissa kaupungeissa nimeämiskäytännöt vaihtelevat: Turussa kaupunkipyörät tunnetaan Fölläreinä, kun taas Helsingissä pyöriä ei ole nimetty.

Kaleva kysyi lukijoilta, mikä olisi hyvä, oululaiseen suuhun sopiva nimitys pyörille. Ehdotuksia tuli lukuisia, ja lähes kaikissa niistä toistuivat Oulun murteesta tutut sanat tai niiden muunnelmat. Nimeksi tarjottiin niin Villaria, Mankelia, Sykkeliä kuin hieman tavanomaisempaa Polokupyörääkin.

– Jos pyöriä saa lainata niin Polliisi olisi hyvä nimi että pyörän saisi kenties palautettuna takaisin. Hienommalta kuitenkin korvissa voisi kuulostaa Fiini, sehän merkitsee hienoa. Olisihan se Fiinillä mukava polokea pitkin Oulua, totesi eräs lukija.

Yhteen nimiehdotukseen haettiin inspiraatiota onnikasta.

– Onni-bike. Onni tulisi Oulun murteen onnikka-sanasta. Se myös olisi linjassa esim. Valtti-kortin kanssa, koska molemmat ovat nimiä. Onni luo myös positiivisen kuvan pyörän ympärille "Onnilla on onnellista kulkea!" Bike-sana mukaan niin ne turistitkin ymmärtää, ehdotti toinen lukija.

– Jos ei mankeli kelpaa, niin sitten Vinttari. Vanha oululainen pyöräilyä kuvaava sana on "vintata", kommentoi nimimerkki Linnanmaalainen.

Muita ehdotuksia olivat muun muassa Sinkula, Terwa, Ölövi ja Reti.

Pyöräjärjestelmän nimen valitsemiseksi voidaan järjestää kilpailu, Oulun kaupungin yhdyskuntajohtaja Matti Matinheikki sanoo.

– Nimikilpailu kuntalaisten kesken olisi paikallaan. Suurin haaste kaupunkipyöräjärjestelmän ensimmäisten vuosien osalta on nimittäin se, ottavatko oululaiset järjestelmän omakseen. Siinä apuna on varmasti pyörien kausihinnoittelun edullisuus, mutta omaksi koettu nimi ei varmasti haittaa asiaa, Matinheikki toteaa.

Matinheikin mukaan paras tapa valita kilpailun voittaja olisi äänestäminen. Eniten ääniä keränneen nimen keksijälle annettaisiin palkinto.

– Asia tulisi hoitaa mielellään äänestämällä ja nimen keksijä voitaisiin palkita esimerkiksi kaupunkipyöräjärjestelmän kausikortilla kymmeneksi vuodeksi.

Kalevan lukijoiden ehdottamia nimiä Matinheikki pitää hyvinä.

– Esimerkiksi Mankeli, Villari ja Sykke ovat kaikki hyviä ehdotuksia ja varmasti mukana lopullisessa kilpailussa, kun asiasta pidetään äänestys, Matinheikki sanoo.